b'\n_START_ARTICLE_\nPod Lutrovim jarmom\n_START_PARAGRAPH_\nPod Lutrovim jarmom  je neobjavljena drama Jo\xc5\xbeeta Vombergarja, ki je nastala okrog leta 1920.\n_START_SECTION_\nVsebina\n_START_PARAGRAPH_\n1. dejanje: Vas je razcepljena na katoli\xc4\x8dane in luterane, s temi je vsa grajska gospoda z \xc5\xbeupnikom in predikatom vred. Na praznik sv. Florijana pride do hudega spora z oskrbnikom, ko od kmetov zahteva, da delajo, \xc5\xa1e huj\xc5\xa1o kri pa povzro\xc4\x8di Ulrik, ki zalezuje Zlatko, pa se mu njen zaro\xc4\x8denec Matej s fanti postavi po robu. Razburjenje prikipi do vrha, ko Knafelj va\xc5\xa1\xc4\x8danom dopoveduje, da so molitev, romanja, \xc4\x8da\xc5\xa1\xc4\x8denje Matere bo\xc5\xbeje, zakramenti itn. odve\xc4\x8d, \xc4\x8de ne celo greh in malikovalstvo. Pride do pretepa, ki ga kon\xc4\x8da biri\xc4\x8d z oznanilom, da je vera grajskih podlo\xc5\xbenikov sedaj luteranska; tisti, ki so se \xc5\xbee spreobrnili, imajo pri tlaki, dajatvah itn. precej\xc5\xa1nje ugodnosti. Luterani slavijo zmago, katoli\xc4\x8dani so potrti, a sklenejo, da bodo ostali zvesti prav veri, re\xc5\xa1ili bodo cerkljansko faro ali poginili, z njimi je Bog!_NEWLINE_2. dejanje: Na sejmu Ulrik prigovarja Volbenku, naj mu da Zlatko v zakon, a Volbenk ga kljub obljubam in podkupovanju odbije: luteranu h\xc4\x8derke ne da, sploh pa je \xc5\xbee obljubljena Mateju. Ker so \xc2\xbbupornikom\xc2\xab\xc2\xa0zaradi napada na Knaflja nalo\xc5\xbeili hudo tlako, kmetje sklenejo, da se bodo prito\xc5\xbeili, odposlanstvo naj bi vodil Matej. Vtem vdro v gostilno \xc5\xa1tiftarji, va\xc5\xa1\xc4\x8dani pa se spet spri\xc4\x8dkajo: za luterane so \xc5\xa1tiftarji norci in krivoverci, za katoli\xc4\x8dane sveti ljudje. Ko vstopi \xc5\xa1e Knafelj in ho\xc4\x8de pridigati, ga katoli\xc4\x8dani ozmerjajo z Antikristom, la\xc5\xbenim prerokom pasje vere, \xc4\x8de\xc5\xa1 da prodaja njihove du\xc5\xa1e vragu. Pride oskrbnik z vojaki, popi\xc5\xa1e vse \xc2\xbbupornike\xc2\xab\xc2\xa0z Matejem na \xc4\x8delu: jutri naj se zglasijo na gradu. Ko oskrbnik odide, prihiti \xc5\xa0imen: Ulrik je ugrabil Zlatko!_NEWLINE_3. dejanje: Na skrivnem shodu kmetje katoli\xc4\x8dani sklenejo, da se bodo uprli, Nikolaj kli\xc4\x8de v boj za svobodo, staro pravdo in pravo vero: \xc4\x8dez tri dni bodo napadli grad re\xc5\xa1ili Zlatko in obra\xc4\x8dunali z grajskimi. Stra\xc5\xbear opozori, da se bli\xc5\xbea oskrbnik s svojim sinom, kmetje se razbe\xc5\xbee, prebrisani Ponkrec pa z nekaterimi uprizori \xc2\xbb\xc5\xa1tiftarje\xc2\xab, kar imata grajska za slabo znamenje in jo pobereta. Vse kar so bili kmetje govorili, pa je sli\xc5\xa1al Ozarnik in ker kot luteran pape\xc5\xbenike sovra\xc5\xbei, bo njihov na\xc4\x8drt izdal. \xe2\x80\x93 Oskrbnik \xc2\xbbupornikom\xc2\xab\xc2\xa0nalo\xc5\xbei te\xc5\xbeka dela, ve\xc4\x8d jih vr\xc5\xbee tudi v je\xc4\x8do, ker no\xc4\x8dejo sprejeti nove vere. Isto se zgodi tudi Volbenku, ko pride terjat ugrabljeno h\xc4\x8der. Grof oskrbnika pohvali za njegovo trdo ravnanje, geslo naj bo: kdor ne sprejme luteranske vere, naj se preseli, za pape\xc5\xbenike tu ni prostora! Oskrbnik je vesel, zatrli jih bodo z ognjem in me\xc4\x8dem. Tedaj se razle\xc5\xbeejo kriki in streli: uporniki so napadli grad, a so zaradi Ozarnikove izdaje premagani, Matej in njegovi se znajdejo v je\xc4\x8di._NEWLINE_4. dejanje: Matej s tovari\xc5\xa1i \xc4\x8daka na smrt, prena\xc5\xa1ati mora grofove gro\xc5\xbenje in Ulrikovo nor\xc4\x8devanje. Toda zvesti Ponkerc, ki je bil s pesmijo uspaval grajsko gospodo, izmakne klju\xc4\x8de in osvobodi jetnike. Tedaj pride v je\xc4\x8do \xc5\xa1e oskrbnik, da bi se naslajal nad njihovimi mukami; fantje planejo nanj, ga zaprejo v je\xc4\x8do in pobegnejo k tovari\xc5\xa1em, ki se skrivajo v gozdu, Matej prinese v naro\xc4\x8dju Zlatko, za katero se zdi, da je mrtva. Zasledovalci so br\xc5\xbe za njimi. Matej Ulrika ustreli in ta v mukah umre, ko sli\xc5\xa1i, da je Zlatka mrtva. Oskrbnik i\xc5\xa1\xc4\x8de sina, preganja ga stra\xc5\xa1na nevihta, navsezadnje se mu prika\xc5\xbee \xc5\xa1e Nikolaj in mu napove ve\xc4\x8dno kazen za njegove grehe. Brezvestne\xc5\xbe napol blazen od groze med bliski in gromi bega po gozdu._NEWLINE_5. dejanje: Luteranska in katoli\xc5\xa1ka vojska je pred spopadom, Matej pride s hribov, kjer se je skrival, da bi pomagal pravi strani. Pri tem se sre\xc4\x8da z Zlatko, \xc5\xbeivo in zdravo; oba sta presre\xc4\x8dna, le Matej mora prenesti \xc5\xbealostno novico, da je njegov o\xc4\x8de umrl v grajski je\xc4\x8di. Vtem pride oskrbnik in ko zagleda Mateja, ga obide taka groza, da se zgrudi mrtev. Matej odide v boj, v katerem zmaguje katoli\xc5\xa1ka stran. Luterani be\xc5\xbee, pobegneta tudi grof in \xc5\xbeupnik, sla pa kmetom naznanita, da prihaja komisija, ki bo spravila v red vse, kar je v neredu. Kmetje so navdu\xc5\xa1eni, zahvaljujejo se juna\xc5\xa1kim borcem, \xc5\xa1e posebej njihovemu voditelju Mateju, ki jih je re\xc5\xa1il neznosnega Lutrovega jarma ter jim spet priboril vero, svobodo in staro pravdo. Pred vso skupnostjo Volbenk slovesno izro\xc4\x8di h\xc4\x8der Mateju in blagoslovi mladi par: naj \xc5\xbeivita sre\xc4\x8dno, nad cerkljansko faro pa naj mirno \xc4\x8duva bo\xc5\xbeja roka.'